A projekt célja, hogy meghatározza az iparpolitikai intézkedések optimális kombinációját (üzleti, pénzügyi, beruházási stb.), hogy lehetővé tegye a mesterségesintelligencia-alkalmazások fejlesztését és elterjedését, és végső soron ezek pénzügyi előnyeit az európai kkv-k számára. A projektnek a vártnál több érdekelt felet sikerült elérnie, például azáltal, hogy változatlan költségvetés mellett 100-ról 190-ra növelte a (2020. február 18-19-én Brüsszelben tartott) zárókonferencián részt vevők számát (több mint 300 regisztrációval). A projektjelentések az alábbi címen érhetők el:

→ Piacelemzés, kritikus MI-alkalmazások és bevezetés

→ Előrejelzési forgatókönyvek

→ Szakpolitikai intézkedések és ajánlások

Turizmus

A tematikus turizmus támogatására, valamint az idegenforgalom és a kulturális és kreatív ágazatok közötti kapcsolatok kiaknázására irányuló pályázati felhívás hét projekt társfinanszírozását eredményezte. Ezek a projektek szembesültek a Covid19-válsághoz kapcsolódó kihívásokkal, amelyek minden esetben változásokhoz és eltérésekhez vezettek. A végrehajtó ügynökség folyamatosan kapcsolatban áll a projektpartnerekkel, és elősegítette a kiigazításokat (amennyiben azok reálisak és megvalósíthatók). A koordinátorok a végleges jelentéseket a társfinanszírozási időszak végén nyújtják be.

A részt vevő kkv-k kiterjesztették üzleti tevékenységeiket, és néhányan meghatározott projektek célkitűzéseihez kapcsolódó termékek előállítására használták fel digitális készségeiket (mint a játékosítás a TRAMES és a MEDRYDIVE esetében, valamint a tapintható technológia az EU UNESCO4ALL TOUR-ban). – A TRACES projekt érdeklődést keltett más pályázó városok (pl. Oulo, Finnország) cégei részéről. – A Fishfest projekt speciális idegenforgalmi termékeket hozott létre a résterületeken. – A MAPPAE projekt gyógy- és aromanövényekhez, illatokhoz és parfümökhöz kapcsolódó multiszenzoros útvonalakat hozott létre. – A CHARM projekt a fenntartható turizmus biztosítása érdekében útmutatót állított össze Európa kevésbé ismert, de ugyanannyira festői és vonzó falvairól.

2.4D. célkitűzés: A vállalkozói készség és a vállalkozói kultúra előmozdítása

A COSME-rendelet előírja, hogy a teljes költségvetés 2,5 %-át a vállalkozói készség és a vállalkozói kultúra előmozdítására kell fordítani.

2018-ban 12 millió EUR-t különítettek el erre a célra.

Szociális innovációs hálózatok a szociális vállalkozói kultúra érdekében

Ez a projekt azt vizsgálta, hogy a szociális hálózatok milyen szerepet játszanak a szociális vállalkozói kultúra előmozdításában, és segítette a szociális vállalkozókat a finanszírozáshoz való hozzáférésben. Az új Bizottság prioritásaival összhangban és a Covid19-válság miatt kismértékben módosították, hogy jobban figyelembe lehessen venni a helyreállítás szociális gazdasági vonatkozásait. A projekt eredményei: 12 tanulmánytervezet a szociális gazdaság elismert nemzetközi tudósaitól; hozzájárulás a szociális gazdaságra vonatkozó cselekvési tervhez, amelyet a Bizottság 2021 második felében fogad el; tudósok, szociális vállalkozók, kockázatitőke-befektetők, politikai döntéshozók és gyakorlati szakemberek egész Európára kiterjedő széles virtuális hálózata; valamint az európai szociális gazdasági csúcstalálkozóhoz kapcsolódó, a szociális gazdasággal foglalkozó tudományos konferencia (2020. november 24–25.).

A Bizottság a közbeszerzés terén is támogatja a szociális megfontolásokat A bevált gyakorlatok összegyűjtésére és a társadalmilag felelős közbeszerzéssel kapcsolatos tudatosság növelésére irányuló fellépésen, valamint A szociális szempontoknak a szociális vállalkozások közbeszerzési eljárásaiban való előmozdításáról szóló projekten keresztül. 12 uniós ország 22 bevált gyakorlati példáját tartalmazó PDF-dokumentum a következő címen tölthető le: Vásárlás társadalmi hatásért – Helyes gyakorlat az EU-ban (Buying for social impact - Good practice from around the EU) .

Erasmus fiatal vállalkozóknak

Ez a program lehetővé teszi egy potenciális vagy újonnan létrehozott vállalkozó számára, hogy együttműködjön egy, a COSME programban részt vevő másik ország tapasztalt vállalkozójával. 2017-ben és 2018-ban 32 projektre került sor (10 egyedi támogatási megállapodás és két pályázati felhívás révén), amelyek keretében 1 000-1 500 kezdő vállalkozó lépett kapcsolatba tapasztaltabb vállalkozókkal. A cserekapcsolatokat a résztvevők több mint 90 %-a sikeresnek ítélte. A sikertörténetek és beszámolók a következő címen érhetők el: www.erasmus-entrepreneurs.eu